贈奉議沈遼
作者：張舜民
朝代：宋

paragraphs: 鳬脛天生短，鶴脛本來長。
一朝有客欲斷續，二物無地逃悲傷。
吾徒曾匪鳬鶴匹，又取聖賢爲學術。
解將軒冕等浮雲，寧免儻來并執一。
夫君擢秀居東南，代以文詞起簪紱。
錚錚官業素有聞，更號能書居第一。
平生意氣少防閑，一跌落在江湖間。
幾年轉徙無家室，惟與樵漁爲往還。
醉吟未免寫胸臆，健筆依舊飛雲烟。
遠俗僻陋多不識，都城一帖沽萬錢。
今朝我過齊山下，邀我陟降遊二山。
羨君卜築思意盡，今古氣象羅目前。
佛留九頂千株石，天賜清溪一水灣。
自拾薪枝給朝夕，不與城郭通交關。
親友一切皆謝絕，惟許子馳來問安。
人生涉世多憂喜，不用昭昭明物理。
少小辛苦卜一廛，如今老大無居止。
遷流方從五嶺去，敢望生還復經此。
萬一君恩縱北歸，與君左右爲鄰里。